Geen beurtkrag dié winter danksy Tetris | Maroela Media
Eskom sê hy maak van 'n beplanningsmodel, soortgelyk aan Tetris, gebruik om instandhouding te doen
Eskom het Saterdag gesê hy verwag nie dat enige beurtkrag vir die res van die somer, herfs of winter toegepas sal word nie.
Die kragvoorsiener het gesê 'n gewilde rekenaarspeletjie word as 'n bestuursinstrument gebruik vir sy instandhoudingsprogram. "Die kragstelsel was die afgelope kwartaal stabiel, en daar was die afgelope byna ses maande lank geen beurtkrag nie."
Volgens Eskom word die Tetris-instandhoudingsinstrument gebruik om seker te maak dat beplande instandhouding gedoen kan word sonder enige beurtkrag. In Tetris moet 'n speler verskillende grootte blokke binne 'n beperkte spasie rondskuif om seker te maak dat die oriëntasie van die blokkie reg gaan pas in die beskikbare spasie. Die blokkies kom in verskillende vorms en groottes en die toring wat gebou word, mag nie groter wees as die beperkte spasie nie.
"Dieselfde beginsel word gebruik vir die ontwikkeling van die Eskom-Tetris-instandhoudingsmodel," het die maatskappy verduidelik. Eskom se beplande instandhouding het verskeie ingewikkelde variasies in berekening gebring wat die Tetris-analogie gebruik, om die beplanning te vereenvoudig deur die blokkies in Tetris te vergelyk met beplande kragonderbrekings. Indien die "instandhoudingstoring" groter word as die beperkte spasie, sal Eskom beurtkrag moet instel.
Die kritieke verskil tussen die manier waarop instandhouding vroeër gedoen is, in vergelyking met die Tetris-manier, is dat dit nou visueel is, meer gebruikersvriendelik is en onmiddellik kan plaasvind. "Die stelsel is 'n outomatiese aanlynstelsel wat dadelik gemanipuleer kan word indien enige variasies in die stelsel plaasvind."
Volgens Eskom kan senior uitvoerende beamptes nou ingeligte besluite maak en met volhoubare oplossings vorendag kom wat beplande instandhouding betref. Die instrument word ook in die groepskapitaalafdeling gebruik as 'n beplanningsinstrument vir die nuwe bouprogram.
"Ons prognose is dat daar geen beurtkrag sal wees hierdie somer, herfs of winter nie. Ons sal alles in ons vermoë doen om seker te maak dat ons beurtkrag vermy, insluitend om van elektrisiteit gebruik te maak wat deur onafhanklike kragopwekkers verskaf word, asook gasturbines," het Eskom gesê.
Pragtig net so voor die Munisipale verkiesings
Gebruik nou Tetris vir die water ook! In Naboomspruit (Mookgophong) is daar selde water omdat die munisipaliteit nie geld oor het om die pompe reg te maak nie!!
As jy dié belofte van Eksdom glo, sal jy ook glo dat die maan van kaas gemaak is, dat Zuma as lid van Mensa aanvaar is, en dat Afrika inderdaad die grootste van al die vastelande is.
Jy is reg P J. Sien is glo in die bepaalde geval.
Kan nie voor verkiesing glo wat hulle sê nie.
Nou waar is die vangplek? O ja, dit is mos verkiesing! En as Nersa nie Eskom se verhoging in tariewe nou goedkeur nie, is daar altyd die tydperk na die verkiesing, 2017,2018,2019 ens! Krag-en watervoorsiening is geen rekenaarspeletjie nie. Lewens hang daarvan af.